CELEX: 52016JC0040
Language: ro
Date: 2016-09-19
Title: Propunere comună de DECIZIE A CONSILIULUI privind poziția Uniunii în cadrul Consiliului de asociere instituit prin Acordul euro­mediteranean de instituire a unei asocieri între Comunitatea Europeană și statele sale membre, pe de o parte, și Republica Libaneză, pe de altă parte, în ceea ce privește adoptarea priorităților parteneriatului UE - Liban și a pactului anexat

COMISIA EUROPEANĂ
            Bruxelles, 19.9.2016
            JOIN(2016) 40 final
            2016/0290(NLE)
            Propunere comună de
            DECIZIE A CONSILIULUI
            privind poziția Uniunii în cadrul Consiliului de asociere instituit prin Acordul euro­mediteranean de instituire a unei asocieri între Comunitatea Europeană și statele sale membre, pe de o parte, și Republica Libaneză, pe de altă parte, în ceea ce privește adoptarea priorităților parteneriatului UE - Liban și a pactului anexat
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Politica europeană de vecinătate revizuită
                  1
               , adoptată în noiembrie 2015, stabilește un nou cadru de definire a relațiilor bilaterale cu partenerii. Acestea ar trebui să se regăsească într-un document politic intitulat „Prioritățile parteneriatului”, priorități care reprezintă un punct de referință esențial în ceea ce privește ajungerea la un acord cu țările partenere cu privire la un set limitat de priorități clare pentru următorii ani. 
            
            
               Negocierile cu Libanul au avut loc în spiritul conferinței „Sprijin pentru Siria și pentru regiune”, care a avut loc la Londra în februarie 2016, în cadrul căreia Comisia și ÎR/VP au propus stabilirea unor angajamente reciproce pentru a ajuta țările care găzduiesc cel mai mare număr de refugiați sirieni (Iordania și Liban). Conceptul este în concordanță cu noua Strategie globală a Uniunii Europene pentru politica externă și de securitate
                  2
               , prezentată în iunie 2016 de către Înaltul Reprezentant, prin care se utilizează în cel mai eficient mod posibil setul de instrumente ale UE, pentru a spori impactul și vizibilitatea sprijinului acordat de Uniune. 
            
            
               UE și Liban au convenit ca documentul „Prioritățile parteneriatului” să aibă ca anexă un „pact” în care sunt precizate angajamentele aferente asumate de UE și Liban în ceea ce privește abordarea impactului crizei din Siria. Aceste documente vor constitui temeiul programării asistenței UE.
            
            
               Prioritățile parteneriatului și pactul reflectă interesele comune și se concentrează asupra domeniilor în care cooperarea dintre UE și Liban aduce beneficii reciproce. Respectarea principiilor democratice și a drepturilor fundamentale ale omului reprezintă un element esențial al relațiilor dintre UE și Liban. Obiectivul comun al UE și al Libanului privind crearea unui spațiu comun de pace, prosperitate și stabilitate presupune colaborarea, în special prin asumarea în comun a responsabilității și diferențiere, și luarea în considerare a rolului-cheie al Libanului în regiune. 
            
            
               Liban și UE vor continua să urmărească obiectivele fundamentale ale parteneriatului lor pe termen lung, care vizează instaurarea unei stabilități sustenabile în Liban și în regiune, precum și susținerea creșterii economice prin crearea unor instituții de stat puternice și revitalizarea economiei libaneze, mobilizând potențialul sectorului privat și al societății civile din Liban. Totodată, acestea abordează în mod prioritar cele mai urgente provocări, inclusiv migrația și terorismul.
            
            
               Principalele priorități politice identificate în ceea ce privește relațiile dintre UE și Liban pentru următorii ani sunt:
            
            
               securitatea și combaterea terorismului;
            
            
               guvernanța și statul de drept;
            
            
               stimularea creșterii economice și a creării de locuri de muncă;
            
            
               migrația și mobilitatea.
            
            
               Pactul anexat se bazează pe prioritățile identificate de guvernul Libanului, inclusiv pe cele menționate în Declarația sa de intenție, prezentată în cadrul Conferinței de la Londra, precum și în Planul de răspuns la situația de criză din Liban (Lebanon Crisis Response Plan - LCRP). Acesta se concentrează asupra consolidării rezilienței instituționale și economice a Libanului, sporind, în același timp, serviciile și oportunitățile economice pentru refugiații sirieni și comunitățile-gazdă, prin îmbunătățirea protecției și a accesului la piața muncii, la o educație de calitate și la servicii de bază.
            
            
            
               
                  •
                        Coerența cu dispozițiile existente în domeniul de politică
               
               
                  Prioritățile parteneriatului Liban - UE constituie primul cadru bilateral convenit în temeiul noii politici europene de vecinătate și sunt coerente cu prioritățile și modalitățile stabilite în cadrul acestei politici, și anume stabilizarea vecinătății în ceea ce privește aspectele politice, economice și de securitate. Acestea sunt, de asemenea, conforme cu Acordul de asociere UE-Liban, care a intrat în vigoare în 2006
                     3
                  .
               
            
            
               •Coerența cu alte politici ale Uniunii
            
            
               
                  Documentele propuse -„Prioritățile parteneriatului UE-Liban” și „Pactul” - reflectă angajamentul de lungă durată al UE față de partenerii săi mediteraneeni și sunt pe deplin coerente cu apelul lansat în cadrul Strategiei globale a UE, referitor la o abordare integrată în materie de soluționare a crizelor, care înglobează politicile acesteia privind asistența umanitară, dezvoltarea, migrația, comerțul, investițiile, infrastructura, educația, sănătatea și cercetarea.
               
            
         
         
            
               
                  Documentele iau în considerare, printre altele, promovarea drepturilor omului și a bunei guvernanțe, dimensiunea externă a politicilor UE în materie de migrație, accentul mai puternic asupra cooperării internaționale pentru combaterea terorismului și a extremismului violent, precum și potențialul schimburilor comerciale de a genera o creștere echitabilă și locuri de muncă decente. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Prezentul document este o propunere în temeiul articolului 218 alineatul (9) din TFUE de decizie a Consiliului privind poziția Uniunii în cadrul Consiliului de asociere instituit prin Acordul euro-mediteranean de instituire a unei asocieri între Comunitatea Europeană și statele membre ale acestora, pe de o parte, și Republica Libaneză, pe de altă parte, privind adoptarea priorităților parteneriatului și a pactului.
               
               
                  Articolul 218 alineatul (9) din TFUE va garanta faptul că „Prioritățile parteneriatului” pot constitui temeiul asistenței Uniunii, prevăzută a fi acordată în cadrul Instrumentului european de vecinătate. Adoptarea priorităților parteneriatului și a pactului este prevăzută să aibă loc cu ocazia reuniunii Consiliului de asociere UE-Liban, înainte de sfârșitul anului 2016, după adoptarea de către Consiliu, în temeiul articolului 218 alineatul (9) din TFUE, a poziției UE în cadrul Consiliului de asociere.
               
            
            
               •Subsidiaritatea (pentru competență neexclusivă) 
            
            
               
                  Întrucât prioritățile parteneriatului și pactul se referă la relațiile dintre UE și Liban, acestea nu pot fi adoptate la nivel național de către statele membre.
               
            
            
               •Proporționalitatea
            
            
               
                  Adoptarea unei poziții a Consiliului în temeiul articolului 218 alineatul (9) din TFUE este necesară în vederea adoptării priorităților parteneriatului și a pactului de către Consiliul de asociere.
               
            
            
               •Alegerea instrumentelor
            
            
               
                  Concluziile Consiliului din 14 decembrie 2015 privind revizuirea politicii europene de vecinătate
                     4
                   au confirmat „intenția Consiliului de a începe o nouă etapă a implicării alături de parteneri în 2016, care ar putea duce la stabilirea de noi priorități în cadrul parteneriatelor, după caz, axate pe priorități și interese convenite”.
               
               
                  Angajamentele politice constituie cel mai adecvat instrument de urmărire a acestei implicări: un nou acord internațional obligatoriu cu Libanul ar fi generat sarcini procedurale disproporționate în raport cu intervalul de timp vizat de prioritățile parteneriatului. Pe de altă parte, un simplu memorandum de înțelegere nu ar fi beneficiat de nivelul necesar de aprobare impus de „planurile de acțiune sau alte documente echivalente”, menționate la articolul 3 alineatul (2) din Regulamentul de instituire a unui instrument european de vecinătate
                     5
                  , considerate drept elemente esențiale ale programării multianuale a asistenței. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex post/verificări ale adecvării legislației existente
            
            
               
                  Nu se aplică:
               
            
            
               •Consultările cu părțile interesate
            
            
               
                  Aceste texte au fost elaborate în urma unor consultări strânse cu serviciile relevante ale Comisiei și cu reprezentanții statelor membre în Grupul de lucru al Consiliului pentru Maghreb și Mashrek, precum și a discuțiilor cu omologii din Liban. 
               
               
                  Consultări cu actorii societății civile au avut loc la Beirut și Bruxelles, începând din martie 2016. Principalele contribuții primite s-au referit la: necesitatea abordării nevoilor de bază ale refugiaților sirieni, inclusiv a asigurării protecției acestora, sprijinind, în același timp, Libanul pentru a găzdui numărul mare de refugiați, precum și a respectării drepturilor omului, combătând, totodată, extremismul violent; necesitatea menținerii unui nivel ridicat de angajament cu privire la promovarea educației și a altor drepturi ale copiilor; necesitatea menținerii eforturilor de promovare a egalității de gen și a protejării organizațiilor non-guvernamentale (ONG-uri) internaționale și locale care își desfășoară activitatea în această țară împotriva presiunilor abuzive. Toate aceste aspecte au fost luate în considerare în textele din anexă. 
               
               
                  Aceste consultări s-au desfășurat pe baza orientărilor elaborate în cadrul politicii europene de vecinătate revizuite.
               
            
            
               •Obținerea și utilizarea competențelor de specialitate
            
         
         
            
               
                  Competențele de specialitate relevante au fost disponibile la nivel intern, fie la sediile principale ale UE, fie în cadrul delegației UE.
               
            
            
               •Evaluarea impactului
            
            
               
                  Nu se aplică:
               
            
            
               •Adecvarea reglementărilor și simplificarea
            
            
               
                  Nu se aplică:
               
            
            
               •Drepturile fundamentale
            
            
               
                  Nu sunt afectate drepturile fundamentale în statele membre ale Uniunii Europene. 
               
               
                  În ceea ce privește drepturile fundamentale în Liban, se preconizează că vor exista consecințe pozitive, având în vedere că angajamentele guvernului libanez, prevăzute în prioritățile parteneriatului și în pact, includ, printre altele, punerea în aplicare a angajamentelor și a obligațiilor care îi revin în temeiul legislației internaționale și naționale din domeniul drepturilor omului, promovarea bunei guvernanțe, apărarea și promovarea unui învățământ public de calitate pentru toți copiii, la toate nivelurile, precum și îmbunătățirea accesului la asistență medicală și justiție.
               
            
            
               4.IMPLICAȚII BUGETARE
            
            
               
                  Nu există implicații bugetare suplimentare în afară de cele prevăzute în angajamentele UE internaționale anterioare. Orice implicații bugetare suplimentare vor fi definite în propuneri distincte, precum următorul cadru unic de sprijin al Instrumentului european de vecinătate pentru perioada 2017-2020.
               
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               
                  Punerea în aplicare a priorităților parteneriatului UE-Liban și a pactului va face obiectul unui mecanism de coordonare prin intermediul unor puncte focale, identificate în cadrul serviciilor relevante, pentru revizuirea sistematică și monitorizarea punerii lor în aplicare, în vederea asigurării responsabilității comune, a transparenței și a punerii în aplicare reciproc avantajoase. Reuniunile privind cooperarea bilaterală dintre UE și Liban în cadrul Acordului de asociere existent vor contribui la monitorizare, inclusiv la cea sectorială.
               
               
                  6. 
                        TRIMITERI
               
            
            
               a)Comunicare comună către Parlamentul European, Consiliu, Comitetul Economic și Social European și Comitetul Regiunilor: „Revizuirea politicii europene de vecinătate”; JOIN/2015/050 final.
            
            
               b)Acord euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte; JO L143/2, 30.5.2006.
            
            
               c)Concluziile Consiliului din 14 decembrie 2015 privind revizuirea politicii europene de vecinătate.
            
            
               d)Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate; JO L77/27, 15.3.2014.
            
            
               e)Acordul euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte; JO L143/2, 30.5.2006.
            
            
               f)Comunicare comună către Parlamentul European, Consiliu, Comitetul Economic și Social European și Comitetul Regiunilor: Revizuirea politicii europene de vecinătate; Documentul de poziție comun JOIN/2015/050 final al țărilor arabe din cadrul politicii europene de vecinătate (PEV), prezentat la 24 iunie 2015, cu ocazia Conferinței ministeriale privind revizuirea PEV, care a avut loc la Beirut.
            
         
         
            
               2016/0290 (NLE)
            
            
               Propunere comună de
            
            
               DECIZIE A CONSILIULUI
            
            
               privind poziția Uniunii în cadrul Consiliului de asociere instituit prin Acordul euro­mediteranean de instituire a unei asocieri între Comunitatea Europeană și statele sale membre, pe de o parte, și Republica Libaneză, pe de altă parte, în ceea ce privește adoptarea priorităților parteneriatului UE - Liban și a pactului anexat
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),
            
            
               având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
            
            
               întrucât:
            
            
               (1)Acordul euro-mediteranean de instituire a unei asocieri între Comunitatea Europeană și statele sale membre, pe de o parte, și Republica Libaneză, pe de altă parte, a fost semnat la 17 iunie 2002 și a intrat în vigoare la 1 aprilie 2006
                  6
               .
            
            
               (2)Comunicarea comună din 18 noiembrie 2015 a Înaltului Reprezentant al Uniunii pentru afaceri externe și politica de securitate și a Comisiei Europene referitoare la revizuirea politicii europene de vecinătate
                  7
                a fost salutată în cadrul concluziilor Consiliului din 14 decembrie 2015, ocazie cu care, printre altele, Consiliul a confirmat intenția de a începe o nouă etapă a implicării alături de parteneri în 2016, care ar putea duce la stabilirea de noi priorități în cadrul parteneriatelor, după caz, axate pe priorități și interese convenite.
            
            
               (3)Obiectivul comun al UE și al Libanului privind crearea unui spațiu comun de pace, prosperitate și stabilitate presupune colaborarea, în special prin asumarea în comun a responsabilității și diferențiere, și luarea în considerare a rolului-cheie al Libanului în regiune. 
            
            
               (4)UE și Liban continuă să urmărească obiectivele fundamentale ale parteneriatului lor pe termen lung și să depună eforturi în vederea asigurării stabilității țării și a regiunii, precum și a creșterii economice susținute prin intermediul unor instituții de stat puternice și al revitalizării economiei libaneze, abordând, în același timp, cele mai urgente provocări.
            
            
               ADOPTĂ PREZENTA DECIZIE:
            
            
               Articolul 1
            
            
               Poziția Uniunii în cadrul Consiliului de asociere instituit prin Acordul euro-mediteranean de instituire a unei asocieri între Comunitatea Europeană și statele sale membre, pe de o parte, și Republica Libaneză, pe de altă parte, în ceea ce privește adoptarea priorităților parteneriatului UE - Liban și a pactului anexat se întemeiază pe textele anexate la prezenta decizie.
            
            
               Articolul 2
            
            
               Prezenta decizie intră în vigoare la data adoptării.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  Concluziile Consiliului din 14 decembrie 2015 privind revizuirea politicii europene de vecinătate; Comunicatul de presă nr. 926/15 al Consiliului. 
               
               
                  
                     (2)
                  „Viziune comună, acțiuni comune:  o Europă mai puternică. O strategie globală pentru politica externă și de securitate a Uniunii Europene”
               
               
                  
                     (3)
                  Acord euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte; JO L143/2, 30.5.2006.
               
               
                  
                     (4)
                  Concluziile Consiliului din 14 decembrie 2015 privind revizuirea politicii europene de vecinătate; Comunicatul de presă nr. 926/15 al Consiliului.
               
               
                  
                     (5)
                  Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate; JO L77/27, 15.3.2014.
               
               
                  
                     (6)
                  Acord euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte; JO L143/2, 30.5.2006.
               
               
                  
                     (7)
                  Comunicare comună către Parlamentul European, Consiliu, Comitetul Economic și Social European și Comitetul Regiunilor: „Revizuirea politicii europene de vecinătate”; JOIN/2015/050 final.
               
            
      
    ---documentbreak--- 
      
         
               COMISIA EUROPEANĂ
            Bruxelles, 19.9.2016
            JOIN(2016) 40 final
            ANEXĂ
            la
            Propunerea comună de DECIZIE A CONSILIULUI
            privind poziția Uniunii în cadrul Consiliului de asociere instituit prin                    Acordul euro-mediteranean de instituire a unei asocieri între Comunitatea Europeană și statele sale membre, pe de o parte, și Republica Libaneză, pe de altă parte, în ceea ce privește adoptarea priorităților parteneriatului UE - Liban și a pactului anexat
            
               
         
         
            
               DECIZIA nr. 01/2016 A CELEI DE A 12-A REUNIUNI A CONSILIULUI DE ASOCIERE UE­Liban din [ZIUA LUNA ANUL]
            
            
            
               Acord asupra priorităților parteneriatului UE-Liban 
            
            
            
               CONSILIUL DE ASOCIERE UE-LIBAN,
            
            
            
               având în vedere Acordul euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte,
            
            
            
               întrucât:
            
            
               (1)
                     Acordul euro-mediteranean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, a fost semnat la 17 iunie 2002 și a intrat în vigoare la 1 aprilie 2006.
            
            
               (2)
                     Articolul 76 din Acordul euro-mediteranean acordă Consiliului de asociere competența de a lua deciziile corespunzătoare, în scopul îndeplinirii obiectivelor acordului.
            
            
               (3)
                     În conformitate cu articolul 86 din Acordul euro-mediteranean, părțile iau toate măsurile generale sau speciale necesare pentru a-și îndeplini obligațiile care le revin în temeiul acordului și se asigură că obiectivele stabilite în acord sunt îndeplinite.
            
            
               (4)
                     Cel de al doilea plan de acțiune UE-Liban, care a fost convenit în 2013 cu obiectivul de a promova cooperarea în domeniile identificate în Acordul euro-mediteranean, s-a încheiat în 2015 și nu a fost reînnoit.
            
            
               (5)
                     Revizuirea politicii europene de vecinătate din 2016 a propus o nouă etapă de cooperare cu țările partenere, care să determine un sentiment mai puternic de implicare și responsabilitate din partea ambelor părți. 
            
            
               (6)
                     UE și Libanul au convenit să își consolideze parteneriatul prin stabilirea de comun acord a unui ansamblu de priorități pentru perioada 2016-2020, cu scopul de a sprijini și întări reziliența și stabilitatea Libanului, încercând în același timp să găsească soluții și pentru impactul conflictului prelungit din Siria.
            
            
               (7)
                     Părțile la Acordul euro-mediteranean au convenit asupra textului priorităților parteneriatului UE­Liban, în care este inclus și pactul și care va sprijini punerea în aplicare a Acordului euro-mediteranean, punând accentul pe cooperarea cu privire la o serie de interese comune identificate împreună, cărora li se va acorda prioritate,
            
            
            
               DECIDE:
            
            
               Articolul 1
            
         
         
            
            
               Consiliul de asociere recomandă ca părțile să pună în aplicare prioritățile parteneriatului UE-Liban, împreună cu pactul aferent, prevăzute în anexă.
            
            
               Articolul 2
            
            
            
               Prezenta decizie intră în vigoare la data adoptării.
            
            
            
               Adoptată la xx, [ziua luna anul].
            
            
            
               Pentru Consiliul de asociere UE-Liban
            
            
            
               Președintele
            
            
               
            
               ***
            
            
            
               ANEXĂ 
            
            
               Prioritățile parteneriatului și pactul UE-Liban
            
            
               
            
               Prioritățile parteneriatului UE-Liban
            
            
               Un parteneriat UE-Liban reînnoit (2016-2020)
            
            
         
         
            
               Încadrarea priorităților parteneriatului UE-Liban 
            
            
            
               Libanul și-a asumat un rol principal în cadrul discuțiilor și al consultărilor privind revizuirea politicii europene de vecinătate (PEV). Documentul de poziție al țărilor arabe înaintat la conferința de la Beirut privind revizuirea PEV a reprezentat o contribuție importantă la procesul consultativ care a condus la revizuirea PEV. În general, prioritățile valorifică implicarea Libanului în revizuirea PEV și instituie un cadru pentru angajamentul politic și pentru intervenții pe termen scurt și mediu pe baza priorităților definite de guvernul Libanului. În plus, în calitate de parteneri, Libanul și UE se confruntă în prezent, mai mult decât oricând, cu provocări imediate legate de crizele prelungite. Având în vedere aceste provocări, cadrul menționat trebuie să țină seama de circumstanțele excepționale din regiune și de impactul acestora asupra Libanului.
            
            
               UE și Libanul consideră că parteneriatul lor reprezintă o expresie a valorilor comune și o recunoaștere a intereselor reciproce. Drepturile omului și libertățile fundamentale, astfel cum sunt consacrate în dreptul internațional, regional și național relevant, constituie valori comune. Respectarea principiilor democratice și a drepturilor fundamentale ale omului constituie un element esențial al relațiilor dintre UE și Liban. Obiectivul comun al realizării unui spațiu comun de pace, prosperitate și stabilitate presupune eforturi comune, în special prin asumarea în comun a responsabilității, prin diferențiere și printr-un parteneriat consolidat, marcate de importanța promovării Libanului ca exemplu de moderație pentru întreaga regiune, precum și aprecierea rolului important pe care îl au sectorul privat activ și societatea civilă dinamică din Liban.
            
            
               În paralel cu găsirea unor soluții la cele mai urgente provocări, printre care se numără migrația și terorismul, UE și Libanul vor continua să urmărească îndeplinirea obiectivelor principale ale parteneriatului lor de durată, și anume conlucrarea în vederea realizării unei stabilități durabile în Liban și în regiune, în care scop UE va colabora activ cu autoritățile libaneze și va promova dialogul cu toate partidele politice, susținerea creșterii economice prin intermediul unor instituții de stat puternice și revitalizarea economiei libaneze, simultan cu valorificarea potențialului sectorului privat și al societății civile din Liban. În cadrul fiecăruia dintre domeniile prioritare convenite mai jos există provocări care necesită atenție imediată, în timp ce alte măsuri de punere în aplicare vor necesita o pregătire adecvată pentru realizarea cu succes pe termen mediu. 
            
            
               Consiliul de asociere UE-Liban susține acest parteneriat reînnoit, pe care îl consideră o paradigmă pentru un angajament bilateral nou, adaptat, care include un dialog politic îmbunătățit. Perioada care va urma imediat după reuniunea Consiliului de asociere va fi esențială pentru traducerea angajamentelor în acțiuni; pentru aceasta va fi nevoie de punerea efectivă în practică a priorităților parteneriatului și a pactului aferent de către ambele părți. O evaluare a priorităților parteneriatului la jumătatea perioadei le va recalibra și le va ajusta acolo unde va fi necesar. În cele din urmă, succesul acestui parteneriat reînnoit va fi evaluat în funcție de măsura în care va răspunde nevoilor Libanului și ale Uniunii Europene. Prioritățile și angajamentele prezentate în documentul de față și în anexa la acesta nu sunt exhaustive, iar Uniunea Europeană este pregătită să ajute Libanul să beneficieze de inițiativele UE care vizează țările terțe prioritare din regiune.
            
            
               Abordarea crizei umanitare într-o manieră cuprinzătoare:
            
            
               Începând din 2011, Libanul face față unei poveri fără precedent produse de afluxul masiv de sirieni strămutați din Siria pe teritoriul său. În prezent, se estimează că Libanul găzduiește 1,5 milioane de sirieni și aproximativ 0,5 milioane de palestinieni, ceea ce face ca Libanul să fie țara care găzduiește cel mai mare număr de persoane strămutate și de refugiați atât pe cap de locuitor, cât și pe kilometru pătrat. Recenta criză a migrației din UE a evidențiat provocările politice, economice și sociale pe care le produce o astfel de situație. Libanul este de 440 de ori mai mic și de 120 de ori mai puțin populat decât UE, dar numărul refugiaților găzduiți de Liban în ultimii, exprimat în cifre absolute, este similar cu cel al UE. 
            
            
               Libanul și UE consideră că singura soluție durabilă pe termen lung pentru refugiații și persoanele strămutate din Siria în Liban este întoarcerea acestora în siguranță în țara de origine, atunci când vor fi îndeplinite condițiile pentru o astfel de întoarcere. Satisfacerea nevoilor refugiaților și ale persoanelor strămutate care provin din Siria, precum și ale comunităților-gazdă ale acestora, reprezintă o prioritate urgentă pentru întreaga comunitate internațională, care trebuie să își intensifice eforturile în această direcție. Ambele părți vor ține seama însă și de imperativul creării condițiilor necesare pentru întoarcerea în siguranță a refugiaților din Siria și a sirienilor strămutați, inclusiv în cursul perioadei de tranziție, în conformitate cu toate normele dreptului umanitar internațional și ținând seama de interesele țărilor-gazdă.
            
            
               În acest spirit, Libanul și UE vor obține beneficii concrete în urma angajamentului lor comun de a-și îmbunătăți dialogul politic, conlucrând pentru a evalua și promova disponibilitatea acestor condiții în cadrul discuțiilor bilaterale și al forurilor internaționale relevante, în cadrul cărora UE și statele membre vor reflecta situația specială a Libanului și necesitatea luării în considerare a intereselor sale vitale și își vor exprima îngrijorarea gravă cu privire la găzduirea de către Liban a peste un milion de refugiați înregistrați de UNHCR și la impactul acestei situații asupra comunităților-gazdă, asupra securității și stabilității Libanului și a regiunii în ansamblu. 
            
            
               În acest context, recunoscând caracterul prelungit al crizei refugiaților, guvernul libanez a lansat o nouă abordare a modului în care trebuie gestionată șederea temporară și continuă a sirienilor strămutați din Siria pe teritoriul său, în vederea reducerea presiunii exercitate de afluxul masiv de sirieni asupra țării și a cetățenilor acesteia, într-un mod care să nu prejudicieze nici interesele țării și ale cetățenilor libanezi, nici pe cele ale refugiaților. Această nouă viziune, detaliată în scrisoarea de intenție a Libanului prezentată la conferința de la Londra din februarie 2016, împreună cu sprijinul internațional prin finanțare și instrumente de furnizare de asistență adecvate, are potențialul de a îmbunătăți substanțial situația. Guvernul Libanului va facilita punerea la dispoziție a fondurilor internaționale și a instrumentelor de furnizare de asistență pentru diferitele linii de acțiune, în special pentru cele care vizează economia națională, infrastructura și inițiativele de creare de locuri de muncă, prin adoptarea măsurilor administrative și de reglementare necesare în conformitate cu actele cu putere de lege și normele administrative ale Libanului. 
            
            
               UE și Libanul au în vedere intervenții de mare impact, care implică toate formele de asistență financiară, granturi și împrumuturi, în vederea atenuării efectelor drastice ale crizei siriene asupra situației financiare a Libanului
                  1
               , asupra comunităților-gazdă și asupra economiei, a infrastructurii și a mediului din această țară. Îmbunătățirea oportunităților economice pentru refugiații și persoanele strămutate din Siria va trebui să se realizeze în contextul mai larg al îmbunătățirii rezilienței economice a țării în ansamblu prin investiții locale și străine în proiecte care creează locuri de muncă, infrastructură și dezvoltare economică locală. Aceste intervenții vor contribui la crearea unui climat în care costul împrumuturilor pentru trezorerie ar putea fi redus în mod semnificativ.
            
            
               Prioritățile parteneriatului vor viza promovarea intereselor comune și intensificarea cooperării. Ele sunt interconectate și se consolidează reciproc. De asemenea, ele vor oferi un cadru strategic pentru coordonarea eforturilor politice, de securitate și de cooperare în următorii patru ani (2016-2020). Aceste priorități și obiective, prezentate mai jos, se bazează pe planurile și strategiile guvernamentale existente. Tot ele vor constitui baza pentru corelarea asistenței cu viziunea guvernului. Prioritățile parteneriatului urmăresc să promoveze egalitatea de gen, inclusiv prin creșterea participării femeilor la forurile politice și decizionale.
            
            
               1.Securitatea și combaterea terorismului
            
            
               Obiectivul principal va fi îmbunătățirea securității pentru toți cetățenii europeni și libanezi. Libanul și UE vor avansa pe drumul reformării și al consolidării sectorului securității prin dezvoltarea capacității instituționale a actorilor din domeniul securității, inclusiv a organelor de aplicare a legii, de gestionare a securității, de supraveghere și de justiție, cu respectarea deplină a drepturilor omului și a normelor democratice. 
            
            
               Atacurile comise de Daesh evidențiază faptul că Europa și Libanul se confruntă cu o amenințare comună din partea terorismului. Eforturile noastre se vor axa pe construirea unui parteneriat amplu pentru securitate și combaterea terorismului (CT). Foaia de parcurs convenită de către Liban și UE
                  2
                 ca urmare a dialogului pe marginea combaterii terorismului din 26 ianuarie 2016 va avea ca rezultat o cooperare mai puternică și mai concretă din punct de vedere calitativ pentru combaterea organizațiilor teroriste identificate de Consiliul de Securitate al Organizației Națiunilor Unite (CSONU). Printre domeniile de cooperare se numără justiția și aplicarea legii, combaterea finanțării terorismului, gestionarea frontierelor, securitatea aeroportuară și securitatea aviației civile și combaterea extremismului violent. În această privință, UE își va mobiliza în mod activ toate mijloacele, instrumentele și capacitățile relevante alocate pentru țările terțe prioritare care se confruntă cu o amenințare teroristă gravă. 
            
            
               Libanul și UE vor acționa în direcția unei abordări naționale coordonate pentru combaterea amenințării teroriste. Cu sprijinul Uniunii Europene, Libanul își va dezvolta strategia națională de combatere a terorismului, care va cuprinde contribuții ale unor experți din partea statelor membre, a Europol, a Cepol, a FRONTEX și a Eurojust. Rezultatul va fi o strategie care va reflecta contribuțiile unice pe care le poate aduce fiecare serviciu al guvernului libanez la combaterea terorismului și a extremismului violent.
            
            
            
               2.Guvernanța și statul de drept
            
            
               Pentru ca Libanul să devină un stat stabil sunt necesare progrese în privința bunei guvernanțe și a statului de drept. UE va conlucra cu Libanul pentru:
            
         
         
            
               –a elabora proiecte de cooperare în domeniul consolidării capacității instituționale în cadrul strategiei de reformă administrativă a Libanului;
            
            
               –a promova valorile comune ale democrației și statului de drept, printre care se numără buna guvernanță și transparența, stabilitatea și eficacitatea instituțiilor, protecția libertății de exprimare și independența presei; 
            
            
               –a continua eforturile de reformare, întărind eficacitatea și independența sistemului de justiție și urmărind eficientizarea sectorului public. Intensificarea luptei împotriva corupției, care împiedică creșterea și dezvoltarea economică, va rămâne primordială pentru obținerea de rezultate în cadrul tuturor priorităților parteneriatului.
            
            
               Reforma legii electorale și a cadrului electoral va fi esențială pentru modernizarea țării. Libanul apreciază disponibilitatea exprimată de UE de a se implica în promovarea reformei electorale și în îmbunătățirea guvernanței la nivel municipal. O dezvoltare durabilă presupune și promovarea drepturilor omului, inclusiv protejarea categoriilor marginalizate ale populației. 
            
            
            
               3.Stimularea creșterii economice și a oportunităților de angajare
            
            
            
               a.Municipalitățile: 
            
            
               Eforturile de consolidare a rezilienței comunităților vor fi prioritare. Disparitățile economice din Liban diminuează potențialul de creștere economică al țării și constituie o amenințare la adresa stabilității acesteia. Se va acorda o atenție deosebită zonelor defavorizate, inclusiv prin acordarea de competențe municipalităților, uniunilor municipalităților și autorităților locale și prin consolidarea organizațiilor societății civile, în vederea îmbunătățirii guvernanței locale. Va fi susținută creșterea participării femeilor și a tinerilor, în vederea stimulării unei abordări favorabile incluziunii care să conducă la o creștere economică durabilă. Aceasta va atrage după sine și o îmbunătățire a serviciilor prestate, de exemplu a celor medicale, precum și investiții în proiecte de infrastructură municipală. Municipalitățile au fost suprasolicitate puternic de această creștere a populației, fiind nevoite să își extindă serviciile de bază și să satisfacă atât nevoile imediate ale populației siriene din țară, cât și pe cele ale comunităților­gazdă, ceea ce a provocat o scădere a calității serviciilor prestate.
            
            
            
               b.Investițiile private: 
            
            
               Se vor depune eforturi pentru revitalizarea economiei Libanului, punându-se accent pe generarea de oportunități de angajare decente pentru toți și pe realizarea unei creșteri economice cu bază largă, favorabilă incluziunii, prin sporirea investițiilor private. Economia joacă un rol esențial și în eforturile depuse de Liban pentru atenuarea efectelor crizei siriene. În acest scop, este de dorit să se continue eforturile de remediere a dezechilibrelor macroeconomice și a vulnerabilităților fiscale ale Libanului prin reformele necesare pentru a netezi drumul spre o creștere durabilă mai accentuată. 
            
            
               Generarea de locuri de muncă la nivelul întregii țări va contribui la consolidarea încrederii în administrație și în instituțiile publice și va încuraja coeziunea socială. O economie formală în creștere va genera veniturile esențiale pentru a susține prestarea serviciilor publice și pentru a consolida legitimitatea instituțiilor publice. Creșterea competitivității și a diversificării, împreună cu un sector privat dinamic, va spori reziliența economiei naționale și, în consecință, va stimula crearea de locuri de muncă în concordanță cu actele cu putere de lege și normele administrative ale Libanului, reducând astfel tensiunile sectare și sociale. Acest lucru se poate realiza printr-o angajare amplă a întreprinderilor și a populației, inclusiv a diasporei libaneze, în activități economice bazate pe inovare și pe cunoaștere, precum și prin crearea de locuri de muncă decente în avantajul tuturor. Transpunerea în practică a angajamentelor asumate prin Pactul UE-Liban va oferi și alte oportunități de dezvoltare a țării.
            
            
            
               c.Infrastructura: 
            
            
               Libanul și UE vor analiza posibilitatea de a utiliza fonduri preferențiale pentru extinderea infrastructurii critice, în vederea creșterii productivității în sectoarele cu prioritate deosebită. Se vor explora în comun modalități de implicare a instituțiilor financiare internaționale (IFI) în vederea introducerii unor metode noi de furnizare a asistenței, printre care granturi speciale, asistență nefinanciară și împrumuturi preferențiale. Se vor depune eforturi deosebite în vederea colaborării cu organizațiile din sectorul privat care pot fi interesate să beneficieze de oportunitățile oferite de facilitățile de finanțare europene. Obiectivul constă în sprijinirea dezvoltării infrastructurii critice, de exemplu a sistemelor de electricitate, apă, gestionare a deșeurilor și transport, și în oferirea de sprijin prioritar sectoarelor de producție. De asemenea, se va analiza posibilitatea acordării de asistență financiară orientată, inclusiv de asistență bugetară. În plus, Libanul așteaptă cu interes instituirea mecanismelor specifice ale Uniunii Europene de diminuare a riscurilor asociate cu programele mari de investiții. UE și Libanul vor conlucra în vederea realizării condițiilor pentru intervenții financiare concrete, în special europene, care să sprijine proiectele-cheie de infrastructură și să mobilizeze diverse instrumente financiare ale Uniunii Europene, după caz.
            
            
               Liniile de acțiune menționate vor face obiectul unei strânse consultări în vederea obținerii de rezultate concrete.
            
            
            
               d.Comerțul / agricultura / industria: 
            
            
               Libanul și UE urmăresc să își consolideze și relația comercială. În acest scop, Libanul și UE vor înființa și vor convoca în mod regulat un grup de lucru comun pentru a facilita și mai mult schimburile comerciale și pentru a reduce barierele netarifare existente pentru bunuri și servicii. Întrunirile acestui grup de lucru vor începe cât mai curând. 
            
         
         
            
               Există un interes comun față de stimularea relațiilor comerciale prin creșterea competitivității produselor industriale, a sectorului serviciilor și a sectorului agricol și agroalimentar, inclusiv prin îmbunătățirea standardelor de calitate ale produselor agricole libaneze, în paralel cu integrarea noțiunii de consum și producție durabile. 
            
            
               Acțiunile întreprinse în acest domeniu vor contribui și la atenuarea impactului crizei siriene asupra comerțului, precum și la promovarea investițiilor în sectoarele cu utilizare intensivă a forței de muncă, precum agricultura și industria. Oportunitățile oferite de Acordul de asociere ar trebui să fie optimizate temeinic în vederea asigurării de beneficii pentru ambele părți; de asemenea, se vor depune eforturi pentru a facilita și mai mult accesul produselor libaneze pe piața Uniunii Europene și pe alte piețe. Se vor intensifica asistența tehnică și cooperarea cu privire la standardele sanitare și fitosanitare, inclusiv în cooperare cu sectorul privat libanez, pentru ca aceste aspecte să fie abordate în mod adecvat. În acest fel, Libanul va putea să mărească nivelul exporturilor de produse agricole și să maximizeze beneficiile rezultate din oportunitățile existente de acces pe piață, ceea ce include atingerea contingentelor tarifare agricole prevăzute în Acordul de asociere. 
            
            
               UE va continua să încurajeze și să sprijine aderarea Libanului la Organizația Mondială a Comerțului (OMC), precum și participarea avantajoasă la Acordul de la Agadir.
            
            
            
               e.Securitatea energetică, politicile climatice și conservarea resurselor naturale:
            
            
               O atenție sporită acordată mediului, prin eficiență energetică, energia din surse regenerabile, gestionarea deșeurilor, gospodărirea apelor și conservarea resurselor naturale, poate să stimuleze potențialul turistic al țării, să protejeze patrimoniul național și să reducă expunerea populației la boli și la pericolele pentru sănătate. Parteneriatele și cooperarea în materie de cercetare și inovare pot juca un rol esențial în toate aceste domenii, stimulând potențialul de gestionare integrată și eficientă a resurselor naturale printr-o abordare bazată pe conexiune (nexus approach). 
            
            
               Ambele părți urmăresc atingerea potențialului de cooperare în domeniul energiei. Un dialog privind energia ar putea oferi mijloacele de intensificare a cooperării în domeniul energiei, inclusiv în ceea ce privește explorarea și exploatarea sectorului de petrol și gaze și oportunitățile offshore aferente. În urma Acordului de la Paris adoptat în temeiul Convenției-cadru a Națiunilor Unite asupra schimbărilor climatice (CCONUSC), UE și Libanul vor analiza posibilitatea intensificării cooperării în vederea realizării contribuției indicative stabilite la nivel național a Libanului. În vederea reducerii poverii datoriei publice și a unei mai bune conservări a resurselor naturale, poate fi explorată posibilitatea utilizării instrumentului de conversie a datoriilor în investiții ecologice.
            
            
            
               4.Migrația și mobilitatea:
            
            
            
               Libanul și UE poartă negocieri privind o declarație comună pentru lansarea parteneriatului lor pentru mobilitate, inițiat în același timp cu dialogul privind migrația, mobilitatea și securitatea; cele două părți vor conveni și asupra conținutului unei anexe care să detalieze acțiunile prioritare concrete care vor deservi obiectivele noului parteneriat pentru mobilitate.
            
            
               Ambele părți vor urmări să își consolideze cooperarea în materie de migrație și de mobilitate prin intermediul Parteneriatului pentru mobilitate Liban-UE, care constituie un cadru pe termen lung pentru întărirea capacității Libanului de a gestiona atât migrația legală, cât și migrația neregulamentară, ținând seama în același timp de interesele sale ca țară-gazdă și având în vedere contextul său specific, insuficiența resurselor și povara grea pe care o poartă de la începutul crizei siriene. 
            
            
               Libanul și UE își propun să coopereze mai strâns în ceea ce privește o mare varietate de probleme, înțelegând faptul că migrația și mobilitatea trebuie abordate într-o manieră cuprinzătoare și că fiecare obiectiv al Parteneriatului pentru mobilitate trebuie urmărit cu aceeași vigoare. Realizarea deplină și eficace a parteneriatului va fi fundamentală pentru cooperarea dintre Liban și UE în acest domeniu. Aceasta presupune, printre altele, creșterea mobilității bine gestionate a cetățenilor libanezi și ai Uniunii Europene pe teritoriile celor două părți, creșterea capacității de gestionare a fluxurilor de migrație, întărirea capacității de gestionare a frontierelor, intensificarea dialogului privind aspectele legate de protecția internațională, cu discutarea motivelor de îngrijorare reciproce și, cel mai important, asigurarea faptului că legătura dintre migrație și dezvoltare este consolidată și duce la rezultate vizibile pentru populația Libanului.
            
            
            
               5.Mecanismele de dialog și coordonare reciprocă: 
            
            
               Cadrul general al cooperării dintre Liban și UE este reprezentat de Acordul de asociere, care a intrat în vigoare în 2006. Va fi important ca punerea în aplicare a Acordului de asociere să fie raționalizată și optimizată, inclusiv prin reanalizarea dialogurilor și a subcomitetelor. Gruparea subcomitetelor în mai puține reuniuni tematice va permite avansarea cooperării în domeniile prioritare. În același timp, ar putea fi organizate și reuniuni într-un format mai amplu, care să includă societatea civilă și actorii nestatali. 
            
            
               În același timp, ambele părți sunt pregătite să aprofundeze dialogul politic, inclusiv prin intensificarea angajamentului în sfera politicii externe. Vor fi analizate modalități de creștere a nivelului de cooperare și consultare cu Ministerul libanez al Afacerilor Externe și al Emigranților (punct focal pentru PEV), luând în considerare poziția principială a Uniunii Europene de sprijin față de suveranitatea, integritatea teritorială, stabilitatea favorabilă incluziunii și pluralismul Libanului.
            
            
               Cele două părți vor stabili un mecanism de coordonare pentru revizuirea periodică și monitorizarea punerii în aplicare a priorităților parteneriatului și a pactului, în vederea asigurării unei asumări comune a responsabilității, a transparenței și a unei puneri în aplicare în avantajul ambelor părți.
                     
            
            
               PACTUL UE-LIBAN
            
            
               Anexă la prioritățile parteneriatului
            
         
         
            
               Introducere
            
            
               Având în vedere revizuirea politicii europene de vecinătate (PEV) și conform anunțului făcut la conferința de la Londra intitulată „Sprijin pentru Siria și pentru regiune” din februarie 2016, UE propune un pachet de sprijin cuprinzător, care combină diverse elemente de politică în cadrul competențelor UE. Prezentul document prevede câteva acțiuni stabilite de comun acord pe care cele două părți intenționează să le întreprindă cu bună-credință și fără a aduce atingere cadrelor lor juridice. Măsurile întreprinse în cadrul domeniului de aplicare al prezentului pact nu vor fi în detrimentul poporului libanez și vor fi în conformitate cu Constituția, cu actele cu putere de lege și cu normele administrative ale Libanului.
            
            
               Pactul UE-Liban, a cărui orientare este dată de prioritățile parteneriatului, va defini acțiuni prioritare în sprijinul stabilizării țării. Acțiunile prioritare se vor baza pe prioritățile identificate de guvernul Libanului, inclusiv în scrisoarea de intenție prezentată la Conferința de la Londra, precum și în Planul de intervenție în caz de criză al Libanului. Aspectul cel mai important este acela că Pactul UE-Liban va întări cooperarea reciprocă dintre guvernul Libanului și UE în perioada 2016-2020. Mecanismul de evaluare a progreselor înregistrate în ceea ce privește punerea în aplicare a pactului va lua în considerare, printre altele, dialogurile în materie de politici desfășurate în cadrul general al Acordului de asociere UE-Liban.
            
            
               Acțiunile prioritate prevăzute în pact vor fi finanțate prin fondurile suplimentare ale Uniunii Europene angajate pentru Liban la Conferința de la Londra, care includ cel puțin 400 de milioane EUR ce urmează să fie alocate în 2016 și 2017 și fonduri suplimentare pe care UE le poate pune la dispoziție în anii rămași din perioada vizată de prezentul document. Aceste resurse financiare vor finanța programe derulate cu parteneri precum autoritățile statului, uniunile municipalităților, municipalitățile, agențiile statelor membre ale Uniunii Europene, organizațiile neguvernamentale și organizațiile internaționale. Sprijinul – atât cel pentru stat, cât și cel pentru sectorul privat – poate fi oferit și prin combinarea granturilor UE cu împrumuturi acordate de instituțiile financiare europene și ale statelor membre, după caz, în parteneriat cu alte instituții financiare internaționale, pentru a reduce riscurile și a crește atractivitatea condițiilor de creditare. 
            
            
               Obiectivele principale ale Pactului UE-Liban constau în crearea unui mediu adecvat și sigur pentru refugiații
                  3
                și persoanele strămutate din Siria, pe parcursul șederii temporare a acestora în Liban, și în același timp în crearea unui mediu benefic pentru Liban, pentru comunitățile-gazdă și pentru grupurile vulnerabile. Aceasta va face ca nevoile, inclusiv cele umanitare, să fie satisfăcute într-o manieră eficace, demnă și echitabilă. Această abordare trebuie să se înscrie în contextul mai larg al creșterii rezilienței economiei naționale a Libanului, a infrastructurilor și a investițiilor în proiecte care creează locuri de muncă. 
            
            
               UE se angajează să își alinieze intervenția la abordarea generală menționată și să acorde o atenție deosebită nevoilor de dezvoltare ale Libanului în contextul eforturilor sale de acordare și, după caz, de intensificare a asistenței umanitare. Pe baza acestei abordări și în scopul înlesnirii șederii temporare în Liban a resortisanților sirieni care au fugit de războiul din Siria, Libanul se angajează să caute în continuare, în conformitate cu legislația libaneză, modalități prin care să faciliteze simplificarea reglementărilor referitoare la șederea acestora, inclusiv scutirea periodică de taxele de ședere și simplificarea cerințelor documentare, cum ar fi „angajamentul de a nu lucra”, în vederea înlesnirii accesului controlat la piața locurilor de muncă în sectoare în care aceștia nu se află în competiție directă cu cetățenii libanezi, cum ar fi agricultura, construcțiile și alte sectoare cu utilizare intensivă a forței de muncă.
            
            
               În această privință, cu sprijinul UNHCR, Libanul intenționează să preia în întregime responsabilitatea administrativă a răspunsului la criza siriană, pentru a asigura un cadru de gestionare eficient și transparent, care să țină seama și de faptul că stabilirea statutului și înregistrarea sunt responsabilitățile principale ale țării-gazdă, în cooperare cu agențiile relevante ale ONU.
            
            
               Pactul va fi pus în aplicare printr-o strânsă coordonare periodică între cele două părți, potrivit mecanismului de coordonare prezentat în cadrul priorităților parteneriatului.
            
            
                     
                        1. Consolidarea stabilității: 
                     
                     
                        Securitatea și combaterea terorismului 
                     
                     
                  
               
                     
                        Angajamentele Uniunii Europene
                     
                  
                  
                     
                        Angajamentele Libanului
                     
                  
               
                     
                        a)Sprijinirea activă a punerii în aplicare a foii de parcurs pentru combaterea terorismului, prin asistență tehnică și sprijin financiar și nefinanciar.
                     
                     
                        b)Oferirea de asistență tehnică și sprijin financiar pentru combaterea activităților infracționale, inclusiv pentru lupta împotriva introducerii ilegale și a traficului de persoane, droguri și arme de foc.
                     
                     
                        c)Consolidarea gestionării integrate a frontierelor prin sprijinirea celor patru agenții de frontieră.
                     
                     
                        d)Sprijinirea luptei împotriva spălării banilor și a finanțării terorismului.
                     
                     
                        e)Sprijin pentru prevenirea conflictelor și mediere, precum și pentru intervențiile menite să combată extremismul violent și să disipeze tensiunile.
                     
                     
                        f)Intensificarea cooperării și sprijin în domeniul siguranței și securității aviației.
                     
                     
                     
                  
                  
                     
                        I.Îmbunătățirea coordonării serviciilor de securitate, inclusiv a agențiilor responsabile de gestionarea frontierelor.
                     
                     
                        II.Sprijinirea activităților operaționale ale Comitetului interministerial pentru combaterea terorismului, înființat la 26.5.2016.
                     
                     
                     
                        III.Conceperea și punerea în aplicare a unei strategii integrate și cuprinzătoare de combatere a terorismului în concordanță cu rezoluțiile relevante ale Consiliului de Securitate al ONU.
                     
                     
                        IV.Adoptarea de comun acord a unei strategii integrate de gestionare a frontierelor, care să includă o mai bună coordonare a agențiilor de securitate libaneze și cooperare în cadrul programelor relevante ale Uniunii Europene. 
                     
                     
                        V.Intensificarea cooperării în domeniul siguranței și securității aviației.
                     
                     
                  
               
            
                     
                        2. Guvernanța și statul de drept
                     
                     
                  
               
                     
                        a)Consolidarea funcțiilor democratice esențiale (și anume sistemul electoral, controlul parlamentar, coordonarea instituțională, organismele anticorupție).
                     
                     
                        a)Susținerea modernizării sistemului de justiție, inclusiv prin îmbunătățirea accesului la justiție, instituirea unui sistem judiciar independent și performant și consolidarea capacității actorilor din domeniul justiției penale, inclusiv prin consolidarea capacităților instituționale pentru a asigura respectarea obligațiilor internaționale în domeniul drepturilor omului.
                     
                     
                        b)Creșterea sprijinului acordat autorităților locale prin programe de dezvoltare în regiunile prioritare care vor fi stabilite printr-o acțiune coordonată cu autoritățile libaneze.
                     
                     
                        c)Acordarea de sprijin societății civile prin finanțarea inițiativelor organizațiilor neguvernamentale, în conformitate cu legislația libaneză, pentru proiecte axate pe domenii precum dezvoltarea socială, culturală și economică, promovarea drepturilor omului, a democrației și a principiilor bunei guvernanțe.
                     
                     
                        d)Acordarea de sprijin financiar și tehnic pentru consolidarea capacității instituționale în cadrul strategiei de reformă administrativă a Libanului.
                     
                  
                  
                     
                        I.Activități menite să reducă durata arestării preventive și să îmbunătățească gestionarea penitenciarelor.
                     
                     
                        II.Promovarea participării societății civile la procesul decizional public.
                     
                     
                        III.Consolidarea structurilor de guvernanță locală prin:
                     
                     
                        a.Alocarea resurselor financiare necesare municipalităților, în conformitate cu prevederile legislației aplicabile.
                     
                     
                     
                        b.Creșterea participării autorităților locale și a uniunilor municipalităților la consultările privind nevoile comunității și lacunele existente în ceea ce privește serviciile.
                     
                     
                     
                        IV.Realizarea unor centre de dezvoltare socială cu ajutorul lucrătorilor, al furnizorilor de servicii și al parteneriatelor între ONG-uri și sectorul public, cu identificarea timpurie a copiilor aflați în situație de risc.
                     
                  
               
            
                     
                     
                        3. Stimularea creșterii economice și a oportunităților de angajare
                     
                     
                  
               
                     
                        Angajamentele Uniunii Europene
                     
                  
                  
                     
                        Angajamentele Libanului
                     
                  
               
                     
                        a)Creșterea sprijinului acordat pentru dezvoltarea sectorului privat, punând accent pe sectoarele cu efecte de multiplicare mai mari pentru ocuparea forței de muncă, inclusiv prin promovarea unei culturi a antreprenoriatului și a inovării.
                     
                     
                        b)Intensificarea cooperării și a asistenței tehnice cu privire la standardele sanitare și fitosanitare, precum și la standardele de calitate și de comercializare.
                     
                     
                        c)Consolidarea cooperării și acordarea de asistență pentru a ajuta sectorul privat să valorifice accesul existent pe piața UE, inclusiv prin creșterea competitivității internaționale a produselor și a producătorilor libanezi, și utilizarea marjelor de manevră disponibile pentru a spori accesul produselor libaneze pe piața UE. În acest scop, UE se va implica în grupul de lucru comun pentru a facilita și mai mult schimburile comerciale și a reduce barierele netarifare existente pentru bunuri și servicii.
                     
                     
                        d)Sprijinirea Libanului în vederea atingerii obiectivului de aderare la Organizația Mondială a Comerțului (OMC).
                     
                     
                        e)Acordarea de asistență tehnică relevantă și consolidarea capacităților  Libanului în vederea unei mai mari dezvoltări a sectorului serviciilor (servicii financiare, industrii creative, modă, industrii audiovizuale, IT și telecomunicații) în concordanță cu prioritățile țării. 
                     
                     
                        f)Sprijinirea Libanului în sensul valorificării aderării la Acordul de la Agadir.
                     
                     
                        g)În contextul procesului curent de aderare a Libanului la Banca Europeană pentru Reconstrucție și Dezvoltare (BERD), susținerea deciziei ca Libanul să devină pe deplin o țară de intervenție. Sprijinirea totodată a creșterii nivelului operațiunilor de creditare ale Băncii Europene de Investiții (BEI) în Liban, în concordanță cu mandatul acesteia de acordare a împrumuturilor externe. Facilitarea colaborării cu alte instituții financiare internaționale (IFI), pentru a sprijini finanțarea preferențială a investițiilor în infrastructură și a contribui la crearea unui climat în care costurile îndatorării să poată fi reduse.
                     
                     
                        h)Creșterea sprijinului financiar și nefinanciar pentru tranziția la energia din surse regenerabile, inclusiv pentru instalații, consolidarea capacităților și cercetare și inovare, precum și măsuri de economisire a energiei la nivelul municipalităților și al uniunilor de municipalități.
                     
                     
                        i)Analizarea oportunităților de intensificare a cooperării în domeniul energiei și a schimburilor de expertiză tehnică, după caz, inclusiv în sectorul petrolului și gazelor.
                     
                  
                  
                     
                        I.Adoptarea unor măsuri de consolidare a capacităților juridice, de reglementare, instituționale și administrative pentru o infrastructură de calitate și îmbunătățirea climatului de afaceri și de investiții, precum și remedierea dezechilibrelor macroeconomice și a vulnerabilităților fiscale ale Libanului prin reformele necesare.
                     
                     
                        II.Consolidarea capacităților de elaborare a politicilor și de gestionare a finanțelor publice în cadrul instituțiilor publice de la nivel central și local.
                     
                     
                        III.Adoptarea unei politici de promovare a exporturilor.
                     
                     
                        IV.Continuarea negocierilor în vederea aderării viitoare a Libanului la OMC.
                     
                     
                        V.Identificarea și soluționarea provocărilor cu care se confruntă comerțul cu servicii.
                     
                     
                        VI. Participare activă la activitatea de secretariat pentru Acordul de la Agadir.
                     
                     
                        VII.Atunci când este cazul, colaborarea cu IFI relevante în vederea beneficierii de finanțare preferențială. 
                     
                     
                        VIII.Conceperea și punerea în aplicare a unei strategii pentru sectorul energetic, ținând seama de angajamentele existente în acest sector, prevăzute în „Documentul de politică privind sectorul electricității din 2010”. În mod special, revizuirea regimului tarifar actual, soluționarea problemei ratelor scăzute de colectare și a costurilor ridicate de producție și extinderea capacității de generare a energiei electrice.
                     
                  
               
            
                     
                        j)Explorarea unor programe noi de învățământ profesional și tehnic/programe pentru IMM-uri în vederea creării de locuri de muncă, îndeosebi pentru tineri și grupurile vulnerabile, atât din rândul libanezilor, cât și al sirienilor. 
                     
                     
                        k)Creșterea sprijinului pentru planul de educație pentru toți copiii („Reaching All Children with Education” – RACE).
                     
                     
                     
                        l)Sprijinirea în continuare a accesului la educație și a calității învățământului, precum și a educației informale.
                     
                     
                     
                        m) Sprijinirea Planului național pentru protejarea copiilor și a femeilor din Liban, precum și a persoanelor cu handicap. 
                     
                     
                        n)Susținerea unui program cuprinzător de capacitare a tinerilor și a femeilor.
                     
                     
                        o)Sprijinirea acțiunii de răspuns a guvernului Libanului la criza umanitară actuală. Creșterea sprijinului pentru cetățenii libanezi și refugiații cei mai vulnerabili.
                     
                     
                     
                        p)Consolidarea capacității societății civile și a organizațiilor comunitare libaneze, în special în activitatea acestora de sprijinire a tuturor populațiilor vulnerabile din Liban. 
                     
                     
                     
                        q)Facilitarea accesului refugiaților sirieni și palestinieni eligibili și al libanezilor din comunitățile-gazdă la programele UE în domeniul învățământului superior și al cercetării.
                     
                     
                  
                  
                     
                        IX.Finalizarea acreditării programelor centrelor de formare profesională existente și punerea în aplicare a unui plan de acțiune pentru învățământul profesional și tehnic.
                     
                     
                        X.Asigurarea accesului copiilor vulnerabili la un mediu de învățare de calitate, inclusiv prin creșterea capacității de absorbție a învățământului și creșterea acoperirii geografice aferente.
                     
                     
                     
                        XI.Asigurarea faptului că sistemul de gestionare a informațiilor pentru școli finanțat de UE devine pe deplin operațional.
                     
                     
                     
                        XII.Finalizarea politicii pentru educația informală, care are ca scop crearea unei punți între educația formală și cea informală pe baza programului actual de învățare accelerată.
                     
                     
                        XIII.Îmbunătățirea mecanismelor de sesizare și de protecție a copilului.
                     
                     
                        XIV.În conformitate cu legislația libaneză, facilitarea înregistrării ONG-urilor internaționale în Liban, precum și adaptarea eliberării vizelor de muncă și a condițiilor de ședere pentru personalul ONG-urilor internaționale, după caz.
                     
                     
                  
               
            
                     
                     
                        r)Consolidarea rețelei de centre de asistență medicală primară în parteneriat cu ONG-urile libaneze și internaționale.
                     
                     
                        s)Promovarea accesului la asistență medicală primară și secundară pentru persoanele vulnerabile, atât din rândul libanezilor, cât și al sirienilor.
                     
                     
                  
                  
                     
                        XV.Continuarea dezvoltării și a consolidării sistemului public de sănătate într-un mod durabil.
                     
                     
                     
                        XVI.În conformitate cu legislația libaneză, promovarea serviciilor medicale pentru toți.
                     
                     
                        XVII.Promovarea accesului imediat la spitale în cazurile în care este pusă în pericol viața și îmbunătățirea controlului calității în spitale.
                     
                     
                     
                        XVIII.Promovarea egalității de tratament în ceea ce privește accesul la medicamentele esențiale, cu condiția să fie disponibilă finanțare din partea donatorilor.
                     
                     
                  
               
                     
                        t)Finanțare pentru activități în domeniul apei, salubrității și igienei.
                     
                     
                        u)Infrastructurile pentru apă și ape uzate vor fi finanțate prin asistență bilaterală și prin finanțare mixtă (asistență combinată cu împrumuturi).
                     
                     
                        v)Sprijinul pentru infrastructuri în zonele cele mai defavorizate va fi analizat în funcție de prioritățile definite de guvernul Libanului.
                     
                     
                  
                  
                     
                        XIX.Integrarea investițiilor pentru infrastructură în planurile generale (existente și/sau în curs de pregătire).
                     
                     
                     
                        XX.Eliminarea obstacolelor existente și valorificarea bunelor practici rezultate din proiectele de succes în domeniul gestionării deșeurilor/al gospodăririi apelor.
                     
                     
                     
                        XXI.Consolidarea instituțiilor care răspund de energie și de apă.
                     
                     
                     
                        XXII.Demersuri pentru punerea în aplicare a Codului apelor și sprijinirea unei reforme tarifare durabile.
                     
                     
                  
               
            
                     
                        3. Migrația și mobilitatea
                     
                     
                  
               
                     
                        Obiective comune UE-Liban
                     
                  
               
                     
                     
                        Odată aprobate, UE și Libanul vor pune în aplicare pe deplin angajamentele politice reciproce ale Parteneriatului pentru mobilitate, de îndată ce acesta va fi adoptat, precum și toate acțiunile din anexa la acesta, în concordanță cu următoarele priorități identificate: 
                     
                     
                     
                        Promovarea și facilitarea unei mobilități și a unei migrații legale bine gestionate
                     
                     
                     
                        Consolidarea capacității autorităților libaneze relevante de a gestiona frontierele și de a preveni migrația neregulamentară
                     
                     
                     
                        Întărirea legăturii dintre migrație și dezvoltare
                     
                     
                     
                        Intensificarea dialogului și a cooperării în chestiunile legate de refugiați, permițând discutarea aprofundată a îngrijorărilor.
                     
                     
                     
                  
               
         
         
            
                  
                     (1)
                  S-a luat în considerare impactul crizei siriene, inclusiv al refugiaților, asupra Libanului, evaluat de Banca Mondială la conferința din 13 ianuarie 2016 la peste 5,6 miliarde USD pentru 2015, costul cumulativ pentru perioada 2012­2015 fiind de peste 13,1 miliarde USD.
               
               
                  
                     (2)
                  Nici un element din prezentul document nu aduce atingere poziției Libanului conform căreia resortisanții sirieni care au părăsit Siria începând cu 2011 sunt considerați persoane strămutate, nici obiectivului strategic al Libanului de a acționa în sensul reducerii numărului acestora, în principal în vederea întoarcerii lor complete în Siria, în condiții de siguranță, fără a se recurge la returnare.